**JAVNA USTANOVA KULTURNO-INFORMATIVNI CENTAR “BUDO TOMOVIĆ” PODGORICA**

**PROGRAM RADA ZA 2019. GODINU**

**Podgorica, decembar 2018. godine**

1. **Uvod**

Cilj Programa rada JU Kulturno-informativni centar „Budo Tomović“ za 2019. godinu je da predstavi presjek planiranih programskih aktivnosti, kao i da precizira potrebna finansijska sredstva za realizaciju aktivnosti iz djelokruga rada Ustanove.

Program je urađen u skladu sa Uputstvom o izradi godišnjeg programa rada i izvještaja o radu i ostvarivanju funkcija lokalne samouprave (br. 01-033/07-4).

* 1. ***Poslovi i zadaci***

Cjelokupna djelatnost Ustanove utvrđena je osnivačkim aktom-Odlukom o izmjenama i dopunama Odluke o organizovanju Društvene ustanove “Budo Tomović“-Podgorica u JU Kulturno-informativni centar „Budo Tomović“-Podgorica („Sl. list RCG“-opštinski propisi 14/2001. i „Sl. list RCG“-opštinski propisi 13/2011), kao i Statutom Ustanove.

Kulturno-informativni centar “Budo Tomović” je prepoznat kao ustanova koja ostvaruje planiranu programsku politiku na autentičan i kvalitetan način, doprinoseći obogaćivanju kulturne ponude Podgorice i Crne Gore. Prezentujući programe koji afirmišu recentnu stvaralačku praksu, uz njegovanje tradicionalnih vrijednosti, regionalnu i međunarodnu saradnju, KIC je odavno ostvario status jedne od vodećih institucija na mapi kulturnih zbivanja u Crnoj Gori.

Cijeneći dosadašnje uspjehe u kreiranju programskih sadržaja, Ustanova će nastaviti da u kontinuitetu na svojim scenama ostvaruje doprinose kroz planiranje, pripremanje i organizovanje umjetničkih manifestacija i programa u pet aktivnih oblasti: muzičkoj, dramskoj, filmskoj, likovnoj i informativno-edukativnoj.

U narednom periodu Ustanova planira da poveća broj realizovanih programa imajući u vidu kulturne potrebe građana. Pod sloganom “srce kulture grada” ostvarivanje profilisanog repertoara i afirmacija svih vidova umjetnosti kroz prezentaciju programa po principu kvaliteta, se nameće kao imperativ.

Kao i ranijih godina, posebna pažnja će biti posvećena kulturi mladih, amaterizmu i etno-kulturi koja predstavlja prepoznatljivo nacionalno dobro.

Otvoren koncept djelovanja Ustanove podrazumijeva da će se saradnja sa pojedincima, institucijama, stranim predstavništvima i nevladinim organizacijama, nastaviti i intenzivirati. U smislu daljeg umrežavanja, Ustanova će uspostavljati i nove partnerske odnose*.*

Prilikom koncipiranja programskih sadržaja, kroz saradnju i razmjenu ideja i iskustava, Ustanova će svoju djelatnost obogatiti i unaprijediti u skladu sa aktuelnim dometima umjetničke prakse.

Uz podršku Osnivača, KIC će poboljšati tehničko-tehnološke uslove.

1. **Kulturno-umjetnički program**
   1. ***Muzički program***

Muzički program Ustanove obuhvatiće koncertne cikluse: *Kamerna muzika*, *Mladi talenti*, *Kompozitorke iz sjenke*, *Mjesec džeza*, *Umjetnost džeza u KIC-u*, *Praznik muzike*. Pored toga, ovaj programski segmet, obilježiće i tradionalni *Ljetnji kamp za kamernu muziku*, kao i gostovanja aktuelnih muzičkih umjetnika i ansambala.

Ciklus *Kamerna muzika* kruniše projekat *Ljetnji kamp za kamernu muziku*, koji omogućava domaćim muzičarima da razviju svoju djelatnost u okviru različitih kamernih sastava i prošire svoj repertoar. Na taj način podgorička i crnogorska scena postaju bogatije za koncerte kamerne muzike koji motivišu mlade generacije muzičara da se usavršavaju i javno nastupaju. U okviru ovog ciklusa predstaviće se kamerni ansambli koje su oformili mladi profesionalni muzičari. Oni će izvesti različite tematske sadržaje koji se tiču kamernog opusa poznatih kompozitora klasične muzike: Gudački kvartet *Doclea* izvešće djela Franca Šuberta, a klavirski kvintet *Stretto*, kvintet Antonjina Dvoržaka.

U prvom dijelu godine planiramo duo koncerte. Koncertni izvođači i profesori na Muzičkoj akademiji na Cetinju, violinista Vujadin Krivokapić i pijanista Bojan Martinović interpretiraće muziku Morisa Ravela, Arona Koplanda i Mikloša Rosa. Klavirski duo *Tra Noi* u sastavu Jelena Vukićević Vukmirović i Ivana Pešić, izvešće muziku iz perioda romantizma i moderne. U maju, u okviru istog ciklusa predstavićemo klavirski trio *Aurea* iz Getingena, pod vođstvom violončelistkinje Eve Vučeković Veith, rodom iz Podgorice. Planiramo i nastup Gudačkog kvarteta *Molinari* iz Montreala.

Pored koncertnih programa, gostujući muzičari i kamerni ansambli održaće majstorske kurseve za učenike i studente muzike. *Ljetnji kamp za kamernu muziku* biće organizovan osmi put na Ivanovim koritima. Okupiće polaznike i mentore iz Crne Gore, regiona, Evrope i šire. Cilj ovog projekta je da intenzivira rad i muzičko usavršavanje mladih muzičara različitih generacija kroz realizaciju raznovrsnih završnih koncerata koje Ustanova organizuje u Podgorici i na Cetinju.

Koncertni ciklus *Kompozitorke iz sjenke* koji jepokrenut sa ciljem da afirmiše žensko muzičko stvaralaštvo, obuhvatiće program u cjelini posvećen savremenim kompozitorkama, po izboru i u izvođenju crnogorske pijanistkinje Marije Skender i Alesije Hjunkjung, soprana iz Južne Koreje. Obje umjetnice grade karijere u Njemačkoj, gdje izvode koncertne programe savremene muzike, posebno u okviru dua *Illegal*. Ovaj programski ciklus, po konceptu jedinstven i na regionalnom planu, nastavlja da crnogorskoj javnosti predstavlja stvaralački potencijal žena kompozitorki, koji je još uvijek u sjenci standardnog koncertnog repertoara i muzičke ponude.

U duhu podrške vrijednim inicijativama, Ustanova će nastaviti saradnju sa festivalom *Forte-Piano*. Tema festivala je savremeni klavir koji je neopravdano zapostavljen na klasičnoj muzičkoj sceni kod nas. Tema petog po redu festivala je *Omaž klasicima.* Repertoar koji odabira stručni tim nastavnika Umjetničke škole za muziku i balet *Vasa Pavić*, u saradnji sa Muzičkom akademijom na Cetinju, izvodiće talentovani učenici različitog uzrasta, studenti klavira, kao i koncertni pijanisti i profesori klavira. Na završnici festivala je planirano premijerno izvođenje djela dubrovačke autorke i pijanistkinje Marije Grazio i crnogorskog kompozitora Aleksandra Perunovića.

Muzički program u 2019. godini biće bogatiji za još jedan kvalitetan sadržaj posvećen klavirskoj muzici. Radi se o nastupu pijaniste Amir Xakoviq, profesora klavira na Muzičkoj akademiji u Tirani. Ovaj umjetnik će u Velikoj sali KIC-a izvesti opsežni klavirski ciklus *Godine hodočašća* Franca Lista, a nakon nastupa će održati i predavanje o djelu koje interpretira.

U planu je i nekoliko džez nastupa. U aprilu, u okviru manifestacije *Mjesec poštovanja džeza u Crnoj Gori*, kroz saradnji sa organizacijom *Umjetnost džeza-Jazz Art*, održaće se raznovrsni edukativni i koncertni programi, posvećeni osnovnoj temi *Mladi i džez*.

U okviru programa turneje po Crnoj Gori gostovaće Veliki džez orkestar Državnog univerziteta u San Dijegu pod upravom dirigenta Bila Jegera, sa specijalnom gošćom Kristin Korb. Crnogorski gitarista Pippo Corvino (alias Filip Gavranović), predstaviće svoj novi duo sa libanskim gitaristom Mahanom Mirarabom.Pripadnicinove generacije džez muzičara iz Podgorice koji se obrazuju na akademijama u Gracu i Bostonu-pijanista Enes Tahirović i bubnjar Slaven Ljujić, sa svojim kolegama formiraće džez ansambl u cilju realizacije programa animacije *Let’s JAM*. Ovakav način miziciranja predstavlja formu za podsticanje mladih da aktivno učestvuju u izvođenju džeza kroz spontane muzičke susrete tzv. sesije.

Tokom godine, u okviru ciklusa *Umjetnost džeza u KIC-u*, planira se i promocija albuma *Lines in Sand*, poznatog džez kompozitora i pijaniste Vasila Hadžimanova. Gostovanje džez pijaniste Ehuda Ašerija koji će u novembru, pored solističkog koncerta pripremiti i voditi intenzivne trodnevne džez radionice za naše mlade muzičare, zasigurno će pobuditi pažnju javnosti.

*Praznik muzike* (21. jun) biće obilježen koncertima džez i svjetske (world) muzike, u saradnji sa Francuskim institutom, Jazz Art-om i drugim partnerima. Gostovaće jedan od aktuelnih francuskih muzičkih ansambala.

U 2019. godini Ustanova će nastaviti da realizuje koncertni ciklus *Mladi talenti.* U okviru ovog ciklusa se planiraju nastupi talentovanih umjetnika, među kojima su: sopran Tamara Rađenović (diplomirala na Kraljevskom koledžu u Londonu), pijanista Simo Šišević (student na Kraljevskom koledžu u Londonu), violončelista Kosta Popović (učenik koledža Whitgift i polaznik programa za mlade talente na Muzičkoj akademiji Guildhall u Londonu), klarinetista Nikola Janjić (student Muzičke akademije u Minhenu), klavirski duo Enes Tahirović i Ana Vujošević.

Muzički program će obuhvatiti i redovne godišnje koncerte podgoričkih muzičkih škola *Vasa Pavić* i *Andre Navara*, kao i tradicionalni koncert *Laureati sviraju* na kome će nastupiti pobjednici Državnog takmičenja–*Muzički festival mladih Crne Gore*.Planira se i saradnja sa Sekretarijatom za kulturu i sport u cilju gostovanja vrhunskih umjetnika i ansambala koji će tokom ljeta gostovati u regionu (*Barcelona Gypsy Balkan Orchestra* i *Synergia 6*).

U svrhu promovisanja popularnih žanrova, Ustanova će u 2019. godini podržati organizovanje V muzičkog festivala *City groove* koji je po svojoj koncepciji i izboru učesnika postao prepoznatljiv u regionu.

Amaterski KIC POP HOR nastaviće da uspješnim nastupima doprinosi afirmaciji muzičke kulture i horskog pjevanja. Kao građanski projekat (NVO *Kutak*) KIC POP HOR okuplja 80 članova, različitih profesija, a pod dirigentskom palicom prof. Saše Barjaktarovića. Svoj repertoar obogatiće novim kompozicijama koje će interpretirati na nesvakidašnji i inovativan način.

Tokom godine na scenama KIC-a nastupaće popularne muzičke grupe iz zemlje i regiona.

Foklorni ansambl Ustanove nastaviće da u 2019. godine njeguje folklornu baštinu i etno-kulturu. Ovaj ansambl sačinjavaju četiri generacijske grupe i zasigurno je jedan od najboljih u zemlji. Rad škole folkora ostaje prioritet u radu ansambla. U planu je tradicionalni godišnji koncert, a članovi ansambla očekuju gostovanja na značajnim manifestacijama u zemlji i inostranstvu, nabavku nedostajućih nošnji i osmišljavanje novih koreografija.

Renomirane folklorne ansamble iz Crne Gore i regiona okupiće manifestacija *Skoči kolo da skočimo*.

* 1. ***Dramski program***

Dramski program Ustanove za 2019. godinu obuhvatiće organizovanje Manifestacije kamernih dramskih ostvarenja-*MAKADO*, gostovanja domaćih i stranih pozorišnih ansambala, kao i rad DODEST-ove škole glume.

Organizovanjem Manifestacije kamernih dramskih ostvarenja-*MAKADO*, Ustanova nastoji da unaprijedi svoje doprinose afirmaciji pozorišne kulture. U tome se i uspjelo. Dosadašnja iskustva u njenom realizovanju predstavljaju pozitivan primjer, prvenstveno, zbog dobre selekcije predstava, žanrovske razovrsnosti, ekskluziviteta u premijernim izvođenjima, izuzetne podrške medija i naravno interesovanja publike.

Četvrti MAKADO će, kao i ranijih godina, publici prikazati mobilne dramske forme iz Crne Gore i regiona. Repertoar će se izvoditi na sceni DODEST koja je inspirativan ambijent za izvodjenje kamernih predstava. Programska koncepcija manifestacije bi unekoliko bila redefinisana i inovirana u odnosu na prethodne. Četvrti MAKADO će obuhvati veći broj kvalitetnih gostujućih predstava iz okruženja. Ovakav koncept treba da najavi budući međunarodni karakter manifestacije i njeno programsko prerastanje u festival koji ima prepoznatljivu međunarodnu ili regionalnu dimenziju.

U februaru će uspješna saradnja dramskog i filmskog programa rezultirati predstavljanjem kinematografskih ostvarenja čija je tema odnos pozorišta i sedme umjetnosti, a u okviru ciklusa *Pozorište na filmu* IV. O ovoj interesantnoj temi koja preispituje kreativne veze dva medija umjetničke komunikacije govorila bi dva gosta uz učešće medijatora.Ciklus bi obuhvatio prikazivanje tri poznata filmska ostvarenja koja bi na očigledan način ilustrovali međuzavisne odnose i estetska preplitanja pozorišta i filma.

Podrška pozorišnom amaterizmu će se odvijati kroz rad DODEST-ove škole glume. Kao i ranijih godina, mladi ljudi će uz učešće medijatora, u KIC-u sticati znanja i vještine iz oblasti glume i realizovati zajednički projekat-predstavu. Uz premijerno izvođenje i redovno igranje u KIC-u, predstava DODEST-ove škole glume, po pravilu, gostuje na *Festivalu pozorišnih amatera Crne Gore* u Bijelom Polju. Ukoliko za to postoje mogućnosti, gostovaće i na drugim scenama u Crnoj Gori. U 2019. godini KIC-ovi pozorišni amateri pripremaju teatar poezije koji će biti posvećen crnogorskom pjesniku Mirku Banjeviću.

Ustanova će organizovati gostovanja pozorišta iz zemlje i regiona po principu kvaliteta. Kontinuirana gostovanja predstava popularnih žanrova promovisaće KIC kao otvorenu scenu za razmjenu novih ideja i iskustava u domenu scenskih umjetnosti.

Dramski program će u toku 2019. godine obuhvatiti i sljedeće aktivnosti koje ne podrazumijevaju posebna budžetska ulaganja, a odnose se na:

1. Izvođenje predstava sa tekućeg repertoara samostalnih produkcija KIC-a;
2. Organizaciono-tehničku podršku dramskim programima manifestacija *FIAT* i *Međunarodnog lutkarskog festivala*;
3. Gostovanja amaterskih pozorišnih ansambala i nezavisnih produkcija koje realizuje NVO sektor.
   1. ***Filmski program***

Nakon uspješno ostvarenih projekata *Filmski asovi* i *Filmske dame*, filmski sektor u 2019. godini planira realizaciju novog ciklusa pod nazivom *Velikani filmske režije.* Pored toga, Ustanova će prikazati svoje tradicionalne revije i intenzivirati saradnju sa inostranim ambasadama.

U januaru, šesti put za redom, revijom *Mjuzikl, filmska rapsodija* svoje režijsko umijeće u ovom filmskom žanru pokazaće: Alan Parker, Blejk Edvards i Barbara Strejsend u filmovima *Fame, The Commitments, Darling Lili* i *Funny girl.*

U februaru svoje viđenje ljubavi kroz različite prizme pokazaće nam Majk Nikols, Bernardo Bertoluči, Alan J. Pakula i Džejms Ajvori kroz filmove: *Regarding Henry, Besieged, Starting over* i *A room whit a view.*

U martu, u okviru ciklusa *Velikan filmske režije,* Ustanova će predstaviti Sidnija Lumeta, Stenli Kjubrika, Orson Velsa i Roberta Altmana i njihove filmove: *Network, Barry Lyndon, Citizen Kane* i *Gosford park.*

April je rezervisan za *Svjetsku književnost na filmu*. Podgorička publika će biti u prilici da pogleda filmske adaptacije književnih djela u režiji Olivera Stouna, Orsona Velsa, Sidni Lumeta i Stivena Spilberga, a u pitanju su sljedeća kinematografska ostvarenja: *Born on the fourth of july, The trial, The verdict* i *The color purple.*

U maju KIC će predstaviti velikane režije Ingmara Bergmana, Federika Felinija, Bernarda Bertolučija i Žan Lik Godara sa filmovima: *Fanny och Alexander, 8 ½, Last tango in Paris* i *About de souffle.*

Tokom juna gledaćemo ostvarenja generacije režisera koji su o sedmoj umjetnosti učili upravo od filmskih veličina čije filmove prikazujemo u maju. To su Ridli Skot, Stiven Spilberg, Stiven Soderberg i Oliver Stoun. Prikazaćemo njihova djela: *Thelma & Louise, Amistad, Erin Brockovich* i *Wall Street.*

Jul je rezervisan za gledaoce filmskog programa Ustanove koje već četvrtu godinu za redom promovišemo u ulogu urednika. Naime, KIC-ova filmska publika svojim glasovima kroz ankete (neposredno, putem sajta Ustanove, facebook stranice i sl.) predlaže izbor filmova iz filmskog programa KIC-a koje bi ponovo pogledali. Izbor obuhvata ostvarenja prikazana u toku kalendarske godine. Publika daje i sugestije koje mogu da utiču na izbor filmova koje bi željeli viđeti u KIC-u, u repertoaru filmskog programa u narednom periodu.

Septembar je prepoznatljiv po ciklusu *Zlatne komedije.* Kada je riječ o komediji kao popularnom žanru, svojim cjelokupnim opusima se nameću Bili Vajlder i Blejk Edvards. Cijeneći njihov doprinos svjetskoj kinematografiji prikazaćemo njihove čuvene komedije *The front page, The apartment, The party* i *The Pink Panther.*

Pored već navedenih imena poput Majkla Nikolsa i Bernarda Bertolučija, u oktobru, planiramo prikazivanje filmova Džona Šlezingera *Silkwood, The sheltering sky, Midnight cowboy* i *Marathon man*.

U novembru, na kraju filmske godine, podgorička publika će moći da vidi filmove čuvenih holivudskih režisera Alana Parkera i Alfreda Hičkoka: *Mississippi burning, Midnight express, North by Northwest* i *Vertigo.*

Međunarodna programska aktivnost postala je konstanta u programskoj profilaciji filmskog programa. Rezultiraće i ovoga puta prikazivanjem filmskih revija kinematografija koje gledaoci nijesu u prilici da vide na repertoaru komercijalnih bioskopa. Saradnja sa inostranim ambasadama u i van Crne Gore, doprinijeće organizovanju revija: *Dani finskog filma, Dani češkog filma, Dani mađarskog filma, Dani izraelskog filma, Dani argentinskog filma* itd.

Pored saradnje sa inostranim ambasadama koja će obuhvatiti predstavljanjem kinematografija tih zemalja, filmski program će nastaviti da realizuje zajedničke projekte sa likovnim, književnim, dramskim i muzičkim programom, što je odavno utemeljena praksa u poslovno-programskoj politici Ustanove.

* 1. ***Likovni program***

U okviru likovnog programa Ustanova će nastaviti da organizuje pojedinačne i kolektivne prezentacije umjetnika različitih generacija. Pored toga, u cilju afirmacije vizuelne kulture, podgorička publika će moći da vidi i izložbe fotografija i ekspozicije kulturološko-dokumetarnog tipa.

Otvoren koncept u kreiranju likovnog programa obuhvatiće i saradnju sa mladim još neafirmisanim umjetnicima, institucijama sličnog tipa u zemlji i regionu, stranim predstavništvima, kulturnim centrima, kao nevladinim organizacijama koje se bave kulturnim stvaralaštvom.

Evidentan je problem nedostatka specijalizovanog izlagačkog prostora. Ova činjenica usloviće da se i u 2019. godini izložbe organizuju u holu Ustanove.

U 2019. godinu Ustanova planira da samostalno organizuje sljedeće likovne programe:

**FEBRUAR:**

Izložba radova *Argentina,passions in vignettes*;

**MART:**

Izložba fotografija *Rat sjecanja u saradnji sa* Centrom za nenasilnu akciju**;**

**OKTOBAR:**

Izlozba slika Dragana Pićurice;

**NOVEMBAR:**

Izlozba slika Todora Živaljevica;

U prijedlog programa nijesu navedene izložbe koje se organizuju u skladu sa zahtjevima umjetnika i za koje nijesu potrebna finansijska sredstva.

Dinamika rada likovnog sektora KIC-a ,,Budo Tomović’’ uslovljena je već pomenutom saradnjom sa drugim akterima kulturnog života u Podgorici i Crnoj Gori, kao i činjenicom da se prostor namijenjen za rad sektora (hol) koristi i za druge programske aktivnosti, te da se tokom jula, avgusta i decembra u njemu realizuju programi Podgoričkog kulturnog ljeta i DEUS-a.

* 1. ***Informativno-edukativni program***

Informativno-edukativni program će kao i prethodnih godina biti baziran na dva osnovna programska opredjeljenja: afirmaciji dijaloškog i edukativnog pristupa umjetničkim i kulturnim fenomenima i institucionalnoj podršci Ustanove mladim književnim stvaraocima. Zbog raznovrsnosti oblasti, tema i načina prezentacije obuhvatiće zasebne programske cikluse, generalno odvojene u *dijaloško-edukativni program* i *književni program*.

**I *Dijaloško-edukativni program***

Kroz planirane radionice kreativnog pisanja koje će voditi afirmisani pisci i *Školu retorike* prof. dr Radovana Radonjića, namijenjene srednjoškolskoj i studentskoj populaciji i u 2019. godini će se realizovati prioritetan cilj ovako koncipiranog programa: edukacija mladih u oblasti literarnog stvaralaštva i govorništva.

U saradnji sa Sekretarijatom za kulturu i sport, KIC će organizovati rad sedme generacije polaznika *Škole retorike* prof. Radovana Radonjića. Kurs će se održavati dva puta sedmično i pružiće polaznicima teorijska znanja iz oblasti retorike i ovladavanje vještinama dobrog govora, debatovanja i pregovaranja.

**II *Književni program***

U okviru *Književnog programa* posebna pažnja će biti posvećena afirmaciji i podršci mladim književnim stvaraocima. Kroz ovaj segment programa književna publika će biti u prilici da prisustvuje predstavljanju značajnih ostvarenja u aktuelnoj izdavačkoj produkciji, četvrtom izdanju književnog regionalnog festivala *Literitorija*, kao i programima iz književnosti koji će biti organizovani u saradnji sa inostranim ambasadama u Crnoj Gori.

Rad *Foruma mladih pisaca* nastaviće uspješno djelovanje u afirmaciji književne kulture mladih. Formiran na javni poziv KIC-a, Forum je od osnivanja postigao značajne domete. Objavljena su četiri godišnja zbornika najuspjelijih ostvarenja tokom rada njegovih polaznika u KIC-u i realizovano više upješnih javnih poetskih i dramskih nastupa. U 2019. godini rad Foruma će se zasnivati na istim programskim osnovama. Kroz instrument institucionalne podrške Ustanove i uz stvaralački entuzijazam mladih i talentovanih ljudi koji su još uvijek u procesu formalnog obrazovanja, Forum je za kratko vrijeme za njih postao više od mjesta okupljanja. Članovi Foruma u dogovorenim terminima održavaju sastanke u KIC-u na kojima čitaju svoju poeziju i prozu i otvoreni za produktivnu kritiku diskutuju o svojim radovima. Ta razmjena iskustava i ideja za njih je neprocjenjiva, kao i mogućnost da u organizaciji KIC-a zajednički pohađaju kreativne radionice i književne manifestacije, razgovaraju sa afirmisanim piscima i kritičarima i uz međusobnu podršku učestvuju na konkursima i književnim festivalima.

U 2019. godini, u skladu sa ciljevima na planu edukacije iz oblasti kreativnog pisanja, Ustanova će organizovati tromjesečnu radionicu, koju će voditi pisac Vasko Raićević. U radu radionice koja će trajati u periodu od maja do juna, učestvovaće 20 talentovanih autora. Nakon završene obuke, najbolja ostvarenja mladih pisaca će biti objavljena u petoj knjizi male edicije Ustanove. Kao i prethodne publikacije biće posvećena mladoj crnogorskoj književnoj sceni.

Četvrto izdanje književnog festivala *Literitorija* će kroz kvalitetne i zanimljive programe okupiti značajne savremene pisce iz Crne Gore, Srbije, Hrvatske, Bosne i Hercegovine, Slovenije i Albanije. Festival će trajati tri dana i obuhvatiti prezentacije savremene književne produkcije, uz prateće dijaloške programe na temu festivala.

Ciklus *Savremena crnogorska književnost* predstaviće crnogorske pisce kroz zajedničke razgovore o njihovom djelu, ali i položaju i ulozi pisca *danas* i *ovđe.*

Saradnja sa kulturnim centrima iz nekoliko crnogorskih gradova (Nikšić, Bijelo Polje, Bar), kao i regionalnim asocijacijama i ustanovama (PEN BiH, Kulturni centar Novi Sad) biće ostvarena na principu reciprociteta. Nosilac ove saradnje u ime Ustanove biće *Forum mladih pisaca*.

***Američki ugao***

Projekat *Američki ugao* i u 2019. godini realizuje svoje programske aktivnosti na osnovu Sporazuma o saradnji KIC-a „Budo Tomović“ i Ambasade SAD-a u Podgorici.

Promovisaće američku kulturu u Crnoj Gori, učvršćivati prijateljske veze dva naroda i davati podršku svim progresivnim aktivnostima u oblasti umjetnosti i obrazovanja.

Programi *Američkog ugla* obuhvatiće najširi obim edukativno-zabavnih sadržaja i kulturne razmjene studenata. U želji da se taj cilj najprikladnije realizuje, posvećeno će se raditi na prikazivanju filmskih projekcija i organizovanju predavanja, panel diskusija, promocija i drugih društvenih događaja. Među brojnim programskim aktivnostima realizovaće se *Mjesec obilježavanja istorije američkih crnaca*, *Mjesec posvećen obilježavanju nasljeđa i* *dostignuća žena u SAD*, *Mjesec posvećen obilježavanju džez kulture*, *Mjesec posvećen azijsko-američkom nasljeđu*, kao i speaker programi Ambasade SAD-a, intervjui i testiranja kandidata za programe međunarodne razmjene.

1. **Saradnja sa organima, ustanovama i organizacijama**

Ustanova će u 2019. godini intenzivno sarađivati sa Osnivačem-Glavnim gradom Podgoricom, resornim Sekretarijatom za kulturu i sport, gradskim javnim ustanovama kulture, institucijama sličnog tipa-centrima za kulturu u Crnoj Gori, kao i sa brojnim stranim predstavništvima u Podgorici i NVO sektorom.

Saradnja sa Ministarstvom kulture, kao i specijalizovanim obrazovnim institucijama rezultiraće novim projektima. Gradsko pozorište će i u 2019. godini na scenama KIC-a ostvarivati svoju repertoarsku politiku.

Poštujući dosadašnju pozitivnu praksu, Ustanova će kontinuirano sarađivati sa medijskim kućama.

KIC će pružiti kreativnu, organizacionu i PR marketinšku podršku brojnim manifestacijama koji svoje programe izvode na scenama Ustanove.

Otvoren i multikulturni koncept, uz njegovanje građanskih prava, sloboda i različitosti iznova će potvrditi kontinuirana saradnja sa nevladinim organizacijama kako iz sfere kulture i umjetnosti, tako i onih koje predstavljaju manjinske narode i ośetljive društvene grupe.

1. **Struktura zaposlenih u JU KIC „Budo Tomović“**

Važećim Pravilnikom o unutrašnjoj organizaciji i sistematizaciji u Ustanovi je sistematizovano 34 radna mjesta sa 47 izvršilaca. Trenutno je zaposleno 44 radnika. Od ukupnog broja 42 je zaposleno na neodređeno vrijeme, dok je po projektu *Američki ugao* na određeno vrijeme zaposleno dvoje.

Od ukupnog broja zaposlenih, 19 ima visoku školsku spremu, 24 ima srednju stručnu spremu, a 1 zaposleni ima III stepen stručne spreme.

Planira se izrada novog Pravilnika o unutrašnjoj organizaciji i sistematizaciji. Usvajanjem Pravilnika, a na osnovu raspoloživih finansijskih sredstava, Ustanova će biti u mogućnosti da popuni upražnjena radna mjesta za kadrove sa visokom školskom spremom.

1. **Budžetska sredstva**

***FINANSIJSKI PLAN za 2019. godinu***

***TAB. I***

|  |  |  |  |  |  |
| --- | --- | --- | --- | --- | --- |
| Ekon  klasa | ***Potrebna sredstva za realizaciju***  ***programa rada*** | ***Ostvareno***  ***do 30.10.2018.g*** | **Budžet**  ***2018.god.*** | | **Plan**  ***2019.god.*** |
| **411**  **412** | **BRUTO ZARADE I OSTALA LIČNA PRIMANJA**  *-**Bruto zarade : neto, porez, doprinosi, prirez*  *-Ostala lična primanja: naknada za prevoz i ostale naknade* | ***348.835,86***  *325.122,73*  *23.713,13* | ***485.900,00***  *453.210,00*  *32.690,00* | | ***499.700,00***  *465.600,00*  *34.100,00* |
| **413**  4131  4133  4134  4139 | **RASHODI ZA MATERIJAL**  *- Administrativni materijal*  *- Materijal za posebne namjene*  *- Rashodi za električnu energiju*  *-Ostali rashodi za materijal* | ***37.932,71***  *5.964,95*  *3.419,05*  *16.534,13*  *12.014,58* | ***45.300,00***  *8.000,00*  *6.300,00*  *26.000,00*  *5.000,00* | | ***47.500,00***  *8.500,00*  *12.000,00*  *27.000,00*  *-* |
| **414**  4141  4143  4145  4147  4148  4149 | ***3.* RASHODI ZA USLUGE**  *- Rashodi za službena putovanja*  *- Komunikacione usluge*  *-Usluge prevoza*  *-Konsult.usluge,projekti i studije*  *-Usluge stručnog usavršavanja*  *-Ostale usluge (sredstva za programe)* | ***39.272,96***  *1.099,16*  *2.029,67*  *8.989,17*  *2.427,00*  *430,00*  *24.297,96* | ***44.350,00***  *1.500,00*  *4.000,00*  *8.000,00*  *5.000,00*  *500,00*  *25.350,00* | | ***52.800,00***  *2.000,00*  *3.000,00*  *12.000,00*  *5.000,00*  *500,00*  *30.300,00* |
| **415** | ***RASHODI ZA TEKUĆE ODRŽAVANJE***  ***-****Usluge održavanja scenske opreme* | ***3.171,54***  *3.171,54* | ***5.000,00***  *5.000,00* | | ***4.000,00***  *4.000,00* |
| **419**  4191  4196 | **OSTALI IZDACI**  *-Izdaci po osnovu isplate ug.o djelu*  *-Komunalne naknade* | ***85.409,42***  *80.537,75*  *4.871,67* | ***82.650,00***  *74.650,00*  *8.000,00* | | ***89.000,00***  *82.000,00*  *7.000,00* |
| **431**  4314  4319 | **TRANSFERI INSTITUCIJAMA**  **-***Transferi nevladinim organizacijama*  **-***Muzički festival "City Groove"* | ***26.000,00***    *6.000,00*  *20.000,00* | ***28.500,00***  *8.500,00*  *20.000,00* | | ***41.500,00***  *11.500,00*  *30.000,00* |
| **441**  4415 | **KAPITALNI IZDACI**  *-Izdaci za opremu*  *-Kompjuterska oprema*  *-Audio oprema za multimedijalnu salu*  *- Oprema za sistem protiv požarne zaštite*  *- Bek platno i plejer za bek projekciju*  *-Gitarsko i bas pojačalo*  *- Zavjese za ulazni hol*  *- Plafonska i zidna rasvjeta u Velikoj sali* |  |  | | ***76.000,00***  *2.000,00*  *9.700,00*  *20.000,00*  *5.000,00*  *8.000,00*  *2.000,00*  *30.000,00* |
|  | ***U K U P N O*** | ***511.829,20*** | ***691.700,00*** | | ***811.200,00*** |
|  | ***TAB. II*** | |  |
|  | ***PROGRAMI*** | ***Ostvareno***  ***do 30.10.2018*** | ***Budžet***  ***2018g.*** | | ***Plan***  ***2019.god.*** |
|  | *- muzički program*  *- dramski program*  *- filmski program*  *- likovni program*  *- informativno - edukativni program*  *- muzički festival ,folklora i KIC POP hor*  *- aktuelni programi* | *27.580,26*  *20.855,36*  *8.600,00*  *4.250,00*  *9.411,12*  *20.000,00*  *16.805,96* | *35.300,00*  *15.500,00*  *10.583,20*  *1.300,00*  *12.188,00*  *28.500,00*  *28.128,80* | | *35.800,00*  *22.800,00*  *11.550,00*  *2.000,00*  *12.800,00*  *41.500,00*  *33.350,00* |
|  | ***Ukupno sredstva za programe*** | ***107.502,70*** | ***131.500,00*** | | ***159.800,00*** |
|  |  | |  |

***Napomena: U TAB. II izvršena je rekapitulacija ukupnih sredstava za programe u iznosu od 159.800,00 EUR-a po pojedinim programskim cjelinama.***

**Potrebna sredstva za realizaciju Programa rada za 2019. godinu–Finansijski plan**, JU KIC ’’Budo Tomović’’odredila je koristeći elemente Budžetske potrošnje iz Nacrta Odluke o Budžetu Glavnog grada Podgorice za 2019. godinu i koristeći iskustva iz prethodnih godina, a prije svega pridržavajući se planiranih, po obimu i kvalitetu, navedenih programskih aktivnosti.


Podaci u koloni 2 (ostvareno do 30.10.2018 godine) predstavljaju pregled plaćenih naloga u ovom periodu na osnovu bilansa bužeta za fiskalnu 2018. godinu.

**Planirana sredstva za 2019. godinu projektovana su u iznosu od 811.200,00 EUR**.

**Za bruto zarade, doprinose, poreze i ostala lična primanja potrebno je izdvojiti 499.700,00 EUR** **ili 61% od ukupnih budžetskih sredstava planiranih za 2019. godinu.**

**Preostali dio sredstava u iznosu od 311.500 EUR-a ili 39% od ukupnih planiranih budžetskih sredstava za 2019. godinu raspodijeljen je na:**

* **rashode za materijal u iznosu od 47.500,00 EUR-a,** kojeg čine: *administrativni materijal* (kancelarijski materijal, sitan i inventar, sredstva higijene) *materijal za posebne namjene* ( publikacije, časopisi, službeni listovi,elektro i vodovodni materijal,djelovi garederobe folk.ansambla,materijal za scenografiju i ostali materijal za posebne namjene) i *rashodi za energiju* ( troškovi električne energije).



Na osnovu člana 48 tačka 52 Statuta Glavnog grada ("Službeni list RCG-opštinski propisi", broj 28/06 i "Službeni list Crne Gore - opštinski propisi", br. 39/10, 18/12 i 38/17) i člana 15 stav 1 alineja 3 Odluke o organizovanju Društvene ustanove Dom omladine “Budo Tomović”- Podgorica u Javnu ustanovu Kulturno-informativni centar “Budo Tomović”- Podgorica ("Službeni list RCG-opštinski propisi", broj 14/01, 13/04 i "Službeni list Crne Gore - opštinski propisi", broj 28/11), Skupština Glavnog grada-Podgorice, na śednici održanoj 27. i 28. decembra 2018. godine, donijela je -

**O D L U K U**

**O DAVANJU SAGLASNOSTI NA PROGRAM RADA**

**JAVNE USTANOVE KULTURNO-INFORMATIVNI CENTAR "BUDO TOMOVIĆ" ZA 2019. GODINU**

Daje se saglasnost na Program rada Javne ustanove Kulturno-informativni centar "Budo Tomović" za 2019. godinu, koji je donio Savjet Ustanove na śednici održanoj 8. novembra 2018. godine.

Broj: 02-030/18 -1534

Podgorica, 28. decembra 2018. godine

**SKUPŠTINA GLAVNOG GRADA - PODGORICE**

**PREDŚEDNIK SKUPŠTINE,**

**Dr Đorđe SUHIH**